Slapende SAL-passasiers glo beroofArgieffoto Twee passasiers op ŉ vlug van die Suid-Afrikaanse Lugredery (SAL) het Maandag nadat hul ŉ uiltjie op die vliegtuig geknip het met ŉ skok agtergekom dat van hul besittings verdwyn het terwyl hulle geslaap het. Tlali Tlali, woordvoerder van SAL, het bevestig dié voorval het Maandag op vlug SA286 vanaf Suid-Afrika na Hongkong plaasgevind. Twee passasiers het die kajuitpersoneel genader en gekla dat waardevolle items, naamlik geld en ŉ horlosie, vermis was. “Een van die klaers het ŉ paar passasiers uitgewys wat verdag in die kajuit opgetree het en wat gesien is waar hulle van die oorhoofse stoorkompartemente oopgemaak het terwyl die ander passasiers geslaap het,” het Tlali gesê. Tlali het bygevoeg die personeel het onmiddellik die voorgeskrewe prosedure met die hantering van klagtes of voorvalle van dié aard gevolg. “ŉ Oproep is gemaak dat die polisie die vliegtuig by hul aankoms in Hongkong moet ontmoet. Die res van die passasiers het die vliegtuig verlaat en die verdagtes wat geïdentifiseer is, is beveel om in die vliegtuig agter te bly en is deur die polisie in Hongkong deursoek. Niks is op hul persoon gevind nie,” het Tlali gesê. Skoonmaakpersoneel het later die vermiste goedere op die vliegtuig opgespoor terwyl hulle die vliegtuig skoongemaak het. Die items is bo‑op van die sitplekke in die kajuit aangetref. “Die geld is aan die klaers terugbesorg.” Tlali verduidelik dat die verdagtes nie in hegtenis geneem kon word nie aangesien daar geen bewyse is wat hulle direk met die voorval verbind nie. Hy het wel bevestig dat dié passasiers en die klaers in dieselfde kajuit gesit het tydens die vlug. Op ŉ vraag aan Tlali of so ŉ voorval al voorheen op een van hul vlugte plaasgevind het, het Tlali gesê talle lugrederye wat na of van Hongkong vlieg met dié uitdaging sukkel. “Dit is nie net SAL nie. In sake waar verdagtes suksesvol aangekla en vervolg word, word die persone op ŉ swartlys geplaas en mag hul nooit weer op SAL bespreek of vlieg nie. Ons het ook verbeterde kajuitmonitering ingestel vir aandvlugte of wanneer die ligte gedemp word om passasiers toe te laat om te rus of te slaap.” Tlali het bygevoeg dat hulle nie sal huiwer om iemand te verban wat hul voorwaardes oortree het nie. “Ons verwelkom en heg waarde aan ons klante se samewerking deur deurentyd waaksaam te wees en na hul waardevolle items, veral reisdokumente, om te sien.”